बिहाव आरो बिखुमजोफोरा जेब्लायबो गावनि फिसानि-बिहामजोनि अननाय लुगैयो। नाथाय समबारु माहाजोना गावबो आरो गावनि बिसि फुलेस्वरि अवारिखौबो बिहामजो आरो फिसाज्ला सानैनिफ्राय गोजानाव थानो खर-खर बुंबाय थायो। समबारु माहाजोना गावनो सासे बिबार मुगा सम’निनो गाहाइ फोरोंगुरुमोन। संसारनि मोजां गाज्रि गासैखौबो गावनो मोनथि खागौ। जेब्लायबो गुबुननि मोजांनि थाखाय मोजां-गाज्रि साननानै बाथ्रा बुंग्रा आरो खामानि मावग्रामोन। समबारु बिथांङा गामियाव ओंखार लांङा ओंखार लांङा जाबाय थानायनि थाखाय गामिनिनो गावजों बैसोयाव समान लोगोफोरा माबाफोर जादों नामा साननानै खौरां लानो फैयो। खौरां लानो फैनाय लोगोफोरखौ नुनानै समबारु माहाजोना गोसोखौ गोजोन मोनो। नाथाय अब्लाबो समबारुआ सिगां सम’फोराव जेरै बादि थायोमोन जेरै बायदि बयजोबो खुसि खालामलायना बाथ्रा खोथा सावरायलायोमोन। दिनैबो बिथांङा रायज्लायनो आरो मिनि लायनो नाजादों नाथाय एसेबां गोसो होदोंमोनब्लाबो आरो नाजादोंमोनब्लाबो गोसोआ जवा-ज’वा जादों समबारु बिथांङा आरो गामिनिनो गावनि लोगोफोराबो हमनो हाखादों। गामियाव जेब्लायबो सानफ्रोमबो ज-ज, जिरायना संसारनि मोजां गाज्रिखौ सावरायना मिनिलायग्रा आरो रंजा लायग्रा लोगोफोरा मोनथिया जागोन दा बिनि  फैलासेम बायदि खावसे लाहाखि जाना बाथ्रा बुंनाय मोखांखौ।